Oud-weermaglid gevonnis oor bedrog(Argieffoto) ŉ Voormalige lid van die weermag is in die Middelburgse streekhof tronkstraf van tien jaar vir bedrog opgelê. Die 38-jarige Sipho Msiza is in Januarie 2015 al aangekeer nadat hy ŉ gekloonde bankkaart vir die betaling van ŉ selfoon van R6 500 by ŉ winkel op die dorp aangebied het. Kapt. Dineo Sekgotodi, woordvoerder van die Valke, sê die bestuurder in die winkel het egter onraad vermoed en die polisie ontbied. “Nog drie gekloonde kaarte is in sy besit gevind. Hy is in hegtenis geneem en aangekla van die oortreding van die Wet op Elektroniese Kommunikasie en Transaksies,” sê Sekgotodi. Die Valke se eenheid vir ernstige handelsmisdaad het die saak oorgeneem en die ondersoek het eindelik tot Msiza se skuldigbevinding en vonnis gelei.